钦定古今图书集成/方舆汇编/职方典/第1271卷 > 永州府星野考 府志
## 钦定古今图书集成/方舆汇编/职方典/第1271卷 > 永州府星野考 府志

府总

《周礼》：“翼轸荆州” ，于辰为巳，楚之分星，荆州之分土。

《尔雅》鹑尾曰“鸟帑。”

《左传》：“鹑尾为楚。”

《火》曰“荧惑” ，主南岳荆扬二州。

《史记》：“二十八舍，主二十州，斗兼之。吴楚之疆，占于鸟衡。”

“太微为衡” ，衡主平也，又为天庭。

翼轸荆州

轸为车，主风。其旁有一小星，曰“长沙” ，星星不欲明，明与四星等，若五星入轸中，主兵。

《天官书》：“南宫七宿，其应周秦、楚。”

《星经》“荧惑星，主吴楚越分。”

《春秋元命苞》，“轸星为荆州。”

《象纬书》：北斗七星，在太微之北，七政之枢机，阴阳之元本。魁四星为璇玑，杓三星为玉衡。斗星：一天枢为天，二天璇为地，三天玑为日，四天权为时，五玉衡为音，六开阳为律，七摇光为星。石氏曰：“一主天主秦，二主地主楚，三主火主梁，四主水主吴，五主土主燕，六主木主赵，七主金主齐。”

《西汉志》：“翼、轸，楚之分野。” 今之南郡、江夏、零陵、桂阳、武陵、长沙及汉中、汝南郡，皆楚分。

《汉书》：“轸南众星天库，库有五车。”

《九天元女书》，“翼轸在天四十度，在地十四度，零陵入轸十一度。”

张衡《东汉志》：“轸四星，中一星名长沙，亦曰玉衡斗玉衡第四星，主荆州，以五卯日候之，乙卯为南阳，丁卯为武陵，己卯为零陵，辛卯为桂阳，癸卯为长沙。”

《长沙》星，在太微宫端门左下。

班固《三统历》：“自南斗十二度至须女七度为星纪，于辰在丑。吴越之分野，属扬州。费直，起斗十度。蔡邕起斗六度。自张十七度至轸十一度为鹑尾，于辰在巳。楚之分野，属荆州。费直，起张十三度。蔡邕起张十二度。”

《诸葛亮占》：“彗星犯轸、翼，楚地大兵，人民灾。” 《晋天文志》：“自张十七度至轸十一度为鹑尾，于辰为巳，楚之分野，属荆州。”

《唐书》：“翼轸鹑尾。” 翼与咮张同象，当南河之北，轸在天关之外，当南河之南，其中一星主长沙，逾岭徼而南，为东瓯、青丘之分。

《新唐书》一行《天文志》：“鹑尾直建巳之月，内则太微为天庭，其分野自南河以负海。”

《宋志》：“天市二十二星，东西各列十一星，其西垣南第十星曰楚。”

《宋天文志》：“器府三十二星，距西北星，去极一百三十七度半，入轸八度半。”

《五车》五星，在毕东北，司空，其中星也，主楚司空。星明，其地岁丰。

《步天歌》：“女宿下有十二诸国，第九星主楚。歌曰：‘楚之一国魏西屯’。”

按《左氏传》，“岁星淫于元㮙。” 梓慎曰：“岁弃其次，而旅于明年之次，以害鸟帑。周、楚恶之。” 释者曰：“帑，尾也。” 此明鹑尾之为楚分无疑矣。永郡于次为鹑尾，于北斗为衡星，于南斗为玉衡第四星，于三台为司命下星，于五星为司空，为荧惑，于辰为巳。旧志乃曰：零陵兼牛女之分。盖以永、江二邑，原谢、沐、冯乘之乡，皆苍梧故地，故谓“零陵兼之。” 然《记》称“帝舜南巡，崩于苍梧之野” ，今舜陵实在永属之宁邑，则苍梧之地，又不仅冯乘、谢沐矣。牛女之分野，吴越扬州所包者广，岂弹丸两邑遂足以概之乎？大抵星气各有所属，神而明之，非纸上陈言，可以臆说也。夫月离于毕，俾滂沱矣，而或雨或不雨，其故何也？星孛大辰，四国同灾，验矣。而《瓘斝》、玉瓒之弗祷，裨灶之言亦不售，抑又何耶？善夫，胡安国之言曰：“灶之所言，盖以象推” ，非妄也。而郑不复火者，则以子产当国，方有令政，此以德弭灾之明验也。若然，则五石陨宋，六鹢退飞，内史叔兴以为非吉凶之所生，而妖不胜德，诚探本之论矣。